INTUCH ไม่หรู! กำไร Q2 ลดลง 62.80% พ่วงปันผล 1.25 บ./หุ้น XD 16 ส.ค.นี้
INTUCH ไม่หรู กำไร Q2/60 ลดลง 62.80% มาที่ 2.87 พันลบ. จากปีก่อนมีกำไร 7.72 พันลบ. หลังปรับปรุงประมาณการหนี้สินไอทีวี-ส่วนแบ่งผลกำไรจากธุรกิจโทรคมนาคมไร้สายภายในประเทศ, ธุรกิจดาวเทียมและธุรกิจในต่างประเทศลดฮวบ ขณะที่งวด 6 เดือนแรก กำไรลดลง 46.39% มาที่ 5.99 พันลบ. จากปีก่อนมีกำไร 1.12 หมื่นลบ. พร้อมจ่ายปันผล 1.25 บ./หุ้น XD 16 ส.ค.นี้ กำหนดจ่าย 5 ก.ย.60
7 ส.ค. 2560

บริษัท อินทัช โฮลดิ้งส์ จำกัด (มหาชน) หรือ INTUCH รายงานผลการดำเนินงานไตรมาส 2/60 สิ้นสุดวันที่ 30 มิ.ย.60 (รวมบริษัทย่อย) ดังนี้

โดยผลการดำเนินงานในไตรมาส 2/2560 กลุ่มอินทัชมีกำไรสุทธิรวมสำหรับไตรมาสนี้ จำนวน 2,871 ล้านบาท ลดลงร้อยละ 63 จากไตรมาสเดียวกันของปีก่อน ส่วนใหญ่เป็นผลจากการปรับปรุงประมาณการหนี้สินของไอทีวีในไตรมาส 2/2559 โดยการกลับรายการประมาณการดอกเบี้ยของสัญญาอนุญาตให้ดำเนินการส่วนต่าง จำนวน 3,691 ล้านบาท (สุทธิจากการแบ่งปันกำไรส่วนที่เป็นของส่วนได้เสียที่ไม่มีอำนาจควบคุม)
อย่างไรก็ตามหากไม่รวมการกลับรายการดังกล่าว กำไรสุทธิรวมในไตรมาสนี้ลดลงร้อยละ 29 และร้อยละ 8 จากไตรมาสเดียวกันของปีก่อนและไตรมาสที่ผ่านมา ตามลำดับ ส่วนใหญ่เป็นผลจากการลดลงของส่วนแบ่งผลกำไรจากธุรกิจโทรคมนาคมไร้สายภายในประเทศ ซึ่งดำเนินงานโดยกลุ่มเอไอเอส และส่วนแบ่งผลกำไรจากธุรกิจดาวเทียมและธุรกิจในต่างประเทศ ซึ่งดำเนินงานโดยกลุ่มไทยคม
นอกจากนี้ บริษัทได้ประกาศจ่ายปันผลจากงวดดำเนินงานวันที่ 1 ม.ค.60 ถึงวันที่ 30 มิ.ย.60 เป็นเงินสดจำนวน 1.25 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 16 ส.ค.60 และกำหนดจ่ายเงินปันผลในวันที่ 5 ก.ย.60